KRPZ-TN-OKAP-5-015/2023 Trenčín 05.05.2023

**OKRADNUTÁ STARENKA PRIŠLA O 1000,- € a ZLATÉ PRSTENE.**

Na Slovensku sme v poslednom období zaznamenali viacero pokusov podvodov na senioroch. Asi najviac pokusov je v hlavnom meste Bratislava. I v Trenčianskom kraji sme zaznamenali podvodné telefonáty v okresoch Trenčín, Partizánske, Považská Bystrica.

Žiaľ v hlavnom meste Bratislava sa 89-ročná seniorka nechala oklamať a prišla o 1.000,-€ a zlaté prstene. Na pevnú linku jej v popoludňajších hodinách zatelefonovala neznáma žena, ktorá sa predstavila ako právnička s tým, že či vie, že mala jej dcéra autonehodu, pri ktorej utrpela zlomeninu sánky a predlaktia a spôsobila zranenie aj inej žene s dieťaťom, ktorí sú na tom zdravotne veľmi zle. Seniorka sa opýtala, že ktorá dcéra, má dve, v telefóne ostalo ticho a v pozadí bolo počuť LINDA. Ženy v telefóne sa opýtala, prečo dcéra nevolala svojmu mužovi, na to neznáma žena uviedla, že nechce, že chce kontaktovať Vás. V pozadí bolo počuť ďalší ženský hlas, žena v telefóne uviedla, že je to jej asistentka Katka. Neznáma žena v telefóne sa opýtala či má doma peniaze, ktoré treba ako kompenzáciu (bolestné) zranenej žene s dieťaťom. Seniorka uviedla, že peniaze má na účte v banke ale do banky nemôže ísť, lebo nevládze chodiť a doma má maximálne 1000,-eur. Žena v telefóne uviedla, že to je málo, čiastka ako bolestné sa pohybuje okolo 10000,-eur, preto sa spýtala na zlato v adekvátnej hodnote. Žena v telefóne celý čas komunikovala s asistentkou Katkou o stave dieťaťa a seniorke začala hovoriť, že musia spísať zmluvu, aby bol pokoj, že novinárom, ani nikomu inému nemá hovoriť nič a potom si vypýtala číslo na mobil. Následne jej neznáma žena volala niekoľko krát. V niektorom telefonáte nepamätá si v ktorom, dostala seniorka inštrukcie, že hotovosť a prstene má vložiť do vrecka a hodiť von na ulicu, kolegovi ktorý tam čakal a fajčil. Seniorka si spomenula, že požiadala ženu, aby jej dala dcéru k telefónu, načo sa jej ozvala nejaká plačúca žena, o ktorej si myslela, že je jej dcéra, lebo hlas sa jej zdal taký, ako má dcéra Linda. Seniorka sa počas rozhovoru opýtala ženy, ktorá jej pripomínala dcéru, či kontaktovala muža na čo ostalo v telefóne ticho a potom sa ozvala žena, ktorá sa predstavila ako právnička a presvedčila ju, aby vyhodila igelitku s peniazmi a zlatom, že jej kolega už čaká vonku na ulici a všetko zariadi. K popisu muža uviedla seniorka, že má čierne vlasy asi 180cm kockovanú košeľu a čiernu bundu, nohavice a topánky si nevšimla. Po vyhodení tašky sa neznáma žena poďakovala seniorke. Po vyhodení tašky seniorku napadlo, že sa stala obeťou podvodu.

Následne volala svojej priateľke a tá obvolala rodinu a políciu. Na otázku ako vystupovala neznáma žena seniorka uviedla, že sebavedomo, inteligentne bez prízvuku. Na otázku, či v poslednej dobe, ju niekto nekontaktoval a nevyzvedal veci od nej písomne, ústne, či už doma, alebo u lekára, uviedla seniorka, že nie. Ona skoro nevychádza z domu a obedy jej už rok nosí jeden pán z miestnej reštaurácie, ktorého meno nevedela uviesť.

**PODVODNÍCI NEMAJÚ ZÁBRANY, VYUŽÍVAJÚ STRACH A STRESOVÚ SITUÁCIU K VYLÁKANIU PEŇAZÍ!**

**NEDAJTE SA OKLAMAŤ!**

* ihneď po telefonáte si overte, či vás skutočne kontaktoval váš príbuzný,
* obratom im zavolajte, overte si skutočnosti, ktoré vám boli oznámené v telefóne,
* nikdy nedávajte ani nezasielajte peniaze cudzím osobám, aj keď tvrdia, že sú pre vašich príbuzných,
* cez telefón neposkytujte žiadne osobné údaje,
* **kontaktuje políciu na čísle 158.**